Επίδραση ενός GnRH ανταγωνιστή στην έκκριση της LH φυσιολογικών γυναικών
Authors: Πούσιας Σεραφείμ 
Published: September 2021

Ο Ganirelix είναι ένας GnRH ανταγωνιστής που χρησιμοποιείται για να εμποδίσει το πρώιμο κύμα της LH κατά τη διέγερση των ωοθηκών. Η κισσπεπτίνη είναι ένα νευροπεπτίδιο το οποίο εκκρίνεται από την υποθάλαμο και πιθανότατα διαδραματίζει κύριο ρόλο στον άξονα Υποθάλαμος-Υπόφυση-Γονάδων. Σκοπός της παρούσας διδακτορικής διατριβής ήταν να μελετήσει την επίδραση του Ganirelix στην έκκριση των γοναδοτροφινών και στην ωοθυλακική ωρίμανση σε φυσιολογικές γυναίκες αναπαραγωγικής ηλικίας. Υλικό και Μέθοδοι: Η μελέτη περιέλαβε 10 γυναίκες, με φυσιολογικό γεννητικό κύκλο. Οι γυναίκες μελετήθηκαν σε δύο γεννητικούς κύκλους, ονομαζόμενοι κύκλος 1 (φυσιολογικός γεννητικός κύκλος) και κύκλος 2 (Ganirelix). Κατά τη διάρκεια και των δύο κύκλων ελήφθησαν από τις γυναίκες δείγματα αίματος καθημερινά από την ημέρα 2, ενώ διενεργήθηκε διακολπικός υπερηχογραφικός έλεγχος την 8η και την 10η ημέρα του κύκλου των γυναικών και, εν συνέχεια, καθημερινώς μέχρι την διαπίστωση της ωοθυλακιορρηξίας. Κατά τη διάρκεια του κύκλου 2, χορηγήθηκε σε όλες τις γυναίκες υποδορίως ο GnRH ανταγωνιστής Ganirelix, στη δόση των 0,25 mg/ημέρα καθημερινά, από την 2η ημέρα μέχρι την ημέρα της έναρξης του κύματος της LH στον κύκλο 1. Σε όλα τα δείγματα αίματος μετρήθηκαν οι συγκεντρώσεις των ορμονών FSH, LH, οιστραδιόλης, προγεστερόνης και κισπεπτίνης. Αποτελέσματα: Κατά τη διάρκεια της χορήγησης του Ganirelix, οι συγκεντρώσεις της FSH και της οιστραδιόλης παρέμειναν σταθερές, ενώ, αντίθετα, οι συγκεντρώσεις της LH στον κύκλο 2 ήταν σημαντικά χαμηλότερες συγκριτικά με τον κύκλο 1 στις ημέρες 3 και 4 (Ρ<0,05) και στις ημέρες 7 και 9 (Ρ<0,01). Δεν παρατηρήθηκε, ωστόσο, καμία σημαντική μεταβολή στις τιμές της LH εντός του κύκλου 2. Από την ημέρα 10 και στη συνέχεια, στον κύκλο 2 δεν διαπιστώθηκε ωοθυλακική ωρίμαση, σε αντίθεση με τον κύκλο 1. Ωοθυλακιορρηξία παρατηρήθηκε στις 9 από τις 10 γυναίκες στον κύκλο 1. Στο κύκλο 2, η ωοθυλακιορρηξία καθυστέρησε σε 8 γυναίκες κατά τουλάχιστον μία εβδομάδα. Μόνο σε μία γυναίκα διαπιστώθηκε ανάπτυξη ωοθυλακίου και ωοθυλακιορρηξία, παρά τη χορήγηση του Ganirelix. Οι συγκεντρώσεις της κισπεπτίνης ήταν παρόμοιες στους δύο κύκλους, σε όλες τις ημέρες, εκτός των ημερών 5 (Ρ=0,050) και 6 (Ρ=0,043), στις οποίες ήταν σημαντικά υψηλότερες στον κύκλο 2. Ειδικότερα, δεν υπήρξε μεταβολή των επιπέδων της κισπεπτίνης στην ωοθυλακική φάση ούτε υπήρξε συσχέτιση μεταξύ των επιπέδων της FSH, οιστραδιόλης, προγεστερόνης και εκείνων της κισπεπτίνης. Θετική συσχέτιση των τιμών της LH την 4η ημέρα με τις τιμές της κισπεπτίνης διαπιστώθηκε τις ημέρες 2 (r=0,89, Ρ<0,01) και 3 (r=0,79, Ρ<0,05). Συμπεράσματα: Η παρούσα εργασία δείχνει για πρώτη φορά ότι, κατά τη διάρκεια της θεραπείας με Ganirelix σε γυναίκες με φυσιολογικό γεννητικό κύκλο, η επιλογή του κυρίαρχου ωοθυλακίου απέτυχε. Επειδή τα επίπεδα των γοναδοτροφινών ήταν παρόμοια και στους δύο κύκλους, προκύπτει ότι ο Ganirelix επηρεάζει τη διαδικασία της επιλογής του ωοθυλακίου δρώντας στην ωοθήκη, γεγονός που χρειάζεται να διερευνηθεί περαιτέρω. Για το ρόλο της κισπεπτίνης στη δράση του Ganirelix στην έκκριση των γοναδοτροφινών απαιτείται περαιτέρω έρευνα.